Document ID: 32010D0472
Publication Date: 2010-08-26

Content:
DEĊIŻJONI TAL-KUMMISSJONI
tas-26 ta’ Awwissu 2010
dwar l-importazzjonijiet ta' semen, ova u embrijuni ta' annimali tal-ispeċi ovina u kaprina fl-Unjoni
(notifikata bid-dokument numru C(2010) 5780)
(Test b’relevanza għaż-ŻEE)
(2010/472/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b’mod partikolari fl-Artikolu 17(2)(b), l-Artikolu 17(3), l-ewwel inċiż tal-Artikolu 18(1), u l-frażi introduttorja u l-punt (b) tal-Artikolu 19 tagħha,
Billi:
(1)
Id-Direttiva 95/65/KEE tistabbilixxi l-kundizzjonijiet tas-saħħa tal-annimali li jirregolaw l-importazzjonijiet fl-Unjoni ta' semen, ova u embrijuni ta' annimali tal-ispeċi ovina u kaprina (“il-prodotti”). Skont din id-Direttiva, jistgħu jiġu importati fl-Unjoni biss il-prodotti li ġejjin minn pajjiż terz inkluż fil-lista ta' pajjiżi terzi mfassla skont dik id-Direttiva u akkumpanjati b'ċertifikat tas-saħħa li jikkorrispondi għall-mudell imfassal skont dik id-Direttiva. Iċ-ċertifikat tas-saħħa għandu jiċċertifika li l-prodotti ġejjin minn ċentri approvati ta' ġbir u ħażna u timijiet ta' ġbir u produzzjoni li joffru garanziji tal-inqas ekwivalenti għal dawk stabbiliti fl-Anness D(I) ta' dik id-Direttiva.
(2)
Id-Deċiżjoni tal-Kummissjoni 2008/635/KE tat-22 ta' Lulju 2008 dwar importazzjonijiet ta’ semen, ova u embrijuni tal-ispeċi ovini u kaprini fil-Komunità fir-rigward ta’ listi ta’ pajjiżi terzi u ta’ ċentri tal-ġbir tas-semen u timijiet tal-ġbir tal-embrijuni, u rekwiżiti ta’ ċertifikazzjoni (2), bħalissa tistabbilixxi lista ta' pajjiżi terzi li minnhom l-Istati Membri jridu jawtorizzaw l-importazzjonijiet tal-prodotti.
(3)
Id-Direttiva 92/65/KEE, kif emendata mid-Direttiva tal-Kunsill 2008/73/KE (3), introduċiet proċedura simplifikata għall-elenkar taċ-ċentri tal-ġbir u l-ħażna tas-semen u t-timijiet tal-ġbir u l-produzzjoni tal-embrijuni f'pajjiżi terzi, approvati għall-importazzjonijiet tal-prodotti fl-Unjoni.
(4)
Barra minn hekk, l-Anness D tad-Direttiva 92/65/KEE, kif emendata mir-Regolament tal-Kummissjoni (UE) Nru 176/2010 (4), jistabbilixxi ċerti rekwiżiti ġodda għall-prodotti li għandhom japplikaw mill-1 ta' Settembru 2010. Dan jintroduċi regoli dwar iċ-ċentri ta' ħażna tas-semen u kundizzjonijiet dettaljati għall-approvazzjoni u s-sorveljanza tagħhom. Hu jistabbilixxi wkoll kundizzjonijiet dettaljati għall-approvazzjoni u s-sorveljanza tat-timijiet ta' ġbir u produzzjoni tal-embrijuni, għall-ġbir u l-ipproċessar ta' embrijuni derivati in vivo u l-produzzjoni u l-ipproċessar ta' embrijuni fertilizzati in vitro u embrijuni mikromanipulati. Hu jemenda wkoll il-kundizzjonijiet li jridu jiġu applikati għall-annimali donaturi tas-semen, l-ova u l-embrijuni ta' annimali tal-ispeċi ovina u kaprina.
(5)
Skont dan, jinħtieġ li jiġu stabbiliti ċertifikati tas-saħħa ġodda għall-importazzjoni fl-Unjoni tal-prodotti, filwaqt li jitqiesu l-emendi li saru fid-Direttiva 92/65/KEE mid-Direttiva 2008/73/KE u r-Regolament (UE) Nru 176/2010.
(6)
Barra minn hekk, hu xieraq li kunsinji tal-prodotti importati fl-Unjoni mill-Isvizzera jkunu akkumpanjati minn ċertifikat tas-saħħa mfassal skont il-mudelli użati għall-kummerċ fl-Unjoni fis-semen, l-ova u l-embrijuni ta' annimali tal-ispeċi ovina u kaprina stipulati fid-Deċiżjoni tal-Kummissjoni 2010/470/UE tas-26 ta’ Awwissu 2010 li tistabbilixxi mudelli taċ-ċertifikati tas-saħħa tal-ispeċi ekwina, ovina u kaprina u fl-ova u fl-embrijuni ta' annimali tal-ispeċi porċina (5), bl-addattamenti stipulati fil-punt 7 tal-Kapitolu IX(B) tal-Appendiċi 2 tal-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fil-Prodotti Agrikoli, kif approvat bid-Deċiżjoni 2002/309/KE, Euratom tal-Kunsill, u tal-Kummissjoni fir-rigward tal-Ftehim dwar il-Kooperazzjoni Xjentifika u Teknoloġika tal-4 ta' April 2002 dwar il-konklużjoni ta' seba' Ftehimiet mal-Konfederazzjoni Svizzera (6).
(7)
Fl-applikazzjoni ta’ din id-Deċiżjoni, għandhom jitqiesu r-rekwiżiti taċ-ċertifikazzjoni speċifiċi u tal-attestazzjonijiet tal-mudell tas-saħħa li jistgħu jiġu stabbiliti skont il-Ftehim bejn il-Komunità Ewropea u l-Gvern tal-Kanada dwar miżuri sanitarji biex titħares is-saħħa pubblika u tal-annimali fir-rigward tal-kummerċ fl-annimali ħajjin u l-prodotti tal-annimali (7), kif approvat mid-Deċiżjoni tal-Kunsill 1999/201/KE (8).
(8)
Fl-applikazzjoni ta’ din id-Deċiżjoni, għandhom jitqiesu wkoll ir-rekwiżiti taċ-ċertifikazzjoni speċifiċi u tal-attestazzjonijiet tal-mudell tas-saħħa li jistgħu jiġu stabbiliti skont il-Ftehim bejn il-Komunità Ewropea u n-New Zealand dwar miżuri sanitarji applikabbli għall-kummerċ fl-annimali ħajjin u l-prodotti tal-annimali (9), kif approvat mid-Deċiżjoni tal-Kunsill 97/132/KE (10).
(9)
Fl-interess taċ-ċarezza u l-konsistenza tal-leġiżlazzjoni tal-Unjoni, id-Deċiżjoni 2008/635/KE għandha tiġi rrevokata u sostitwita minn din id-Deċiżjoni.
(10)
Sabiex jiġi evitat kull tip ta' tħarbit fil-kummerċ, l-użu ta' ċertifikati tas-saħħa maħruġa skont id-Deċiżjoni 2008/635/KE għandu jkun awtorizzat matul perjodu tranżitorju, suġġett għal ċerti kundizzjonijiet.
(11)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tistabbilixxi lista ta' pajjiżi terzi jew partijiet mit-territorju tagħhom li minnhom l-Istati Membri għandhom jawtorizzaw l-importazzjoni fl-Unjoni ta' kunsinji ta' semen, ova u embrijuni ta' annimali tal-ispeċi ovina u kaprina.
Din tistabbilixxi rekwiżiti ta' ċertifikazzjoni għall-importazzjoni ta' dawk il-prodotti fl-Unjoni.
Artikolu 2
Importazzjonijiet tas-semen
L-Istati Membri għandhom jawtorizzaw l-importazzjonijiet ta' kunsinji ta' semen ta' annimali tal-ispeċi ovina u kaprina sakemm dawn jikkonformaw mal-kundizzjonijiet li ġejjin:
(a)
ikunu ġejjin minn pajjiż terz jew partijiet mit-territorju tiegħu elenkat fl-Anness I;
(b)
ikunu ġejjin minn ċentru ta' ġbir jew ħażna tas-semen approvat elenkat skont l-Artikolu 17(3)(b) tad-Direttiva 92/65/KEE;
(c)
ikunu akkumpanjati minn ċertifikat tas-saħħa mfassal skont il-mudelli taċ-ċertifikati tas-saħħa li ġejjin, stipulati fil-Parti 2 tal-Anness II, u mimli skont in-noti ta' spjegazzjoni stipulati fil-Parti 1 ta' dak l-Anness:
(i)
mudell 1 kif stabbilit fit-Taqsima A, għall-kunsinji ta' semen mibgħuta minn ċentru ta' ġbir tas-semen approvat tal-oriġini tas-semen;
(ii)
mudell 2 kif stabbilit fit-Taqsima B, għall-kunsinji ta' semen mibgħuta minn ċentru ta' ħażna tas-semen approvat.
Madankollu, fejn hemm stabbiliti rekwiżiti ta' ċertifikazzjoni speċifiċi fi ftehimiet bilaterali bejn l-Unjoni u l-pajjiżi terzi, dawk ir-rekwiżiti għandhom japplikaw.
(d)
ikunu konformi mar-rekwiżiti stabbiliti fiċ-ċertifikati tas-saħħa msemmija fil-punt (c).
Artikolu 3
Importazzjonijiet tal-ova u l-embrijuni
L-Istati Membri għandhom jawtorizzaw l-importazzjonijiet ta' kunsinji ta' ova u embrijuni ta' annimali tal-ispeċi ovina u kaprina sakemm dawn jikkonformaw mal-kundizzjonijiet li ġejjin:
(a)
ikunu ġejjin minn pajjiż terz jew partijiet mit-territorju tiegħu elenkat fl-Anness III;
(b)
ikunu ġejjin minn tim ta' ġbir jew produzzjoni ta' embrijuni approvat skont l-Artikolu 17(3)(b) tad-Direttiva 92/65/KEE;
(c)
ikunu akkumpanjati minn ċertifikat tas-saħħa mfassal skont il-mudell stipulat fil-Parti 2 tal-Anness IV, u mimli skont in-noti ta' spjegazzjoni stipulati fil-Parti 1 ta' dak l-Anness.
Madankollu, fejn hemm stabbiliti rekwiżiti ta' ċertifikazzjoni speċifiċi fi ftehimiet bilaterali bejn l-Unjoni u l-pajjiżi terzi, dawk ir-rekwiżiti għandhom japplikaw.
(d)
ikunu konformi mar-rekwiżiti stabbiliti fiċ-ċertifikat tas-saħħa msemmija fil-punt (c).
Artikolu 4
Kundizzjonijiet ġenerali dwar it-trasport ta' kunsinji ta' semen, ova u embrijuni lejn l-Unjoni
1. Il-kunsinji ta' semen, ova u embrijuni ta' annimali tal-ispeċi ovina u kaprina, ma għandhomx jiġu trasportati fl-istess kontenitur bħal kunsinji oħra ta' semen, ova u embrijuni li:
(a)
mhumiex maħsuba għad-dħul fl-Unjoni, jew
(b)
huma ta’ status ta' saħħa inferjuri.
2. Waqt it-trasport lejn l-Unjoni Ewropea, il-kunsinji ta' semen, ova u embrijuni għandhom jitpoġġew f'kontenituri magħluqa u ssiġillati u s-siġill ma għandux jinkiser waqt it-trasport.
Artikolu 5
Revoka
Id-Deċiżjoni 2008/635/KE hija revokata.
Artikolu 6
Dispożizzjonijiet tranżitorji
Għal perjodu tranżitorju sal-31 ta' Awwissu 2011, l-Istati Membri għandhom jawtorizzaw l-importazzjonijiet minn pajjiżi terzi ta' stokkijiet tal-prodotti li ġejjin:
(a)
semen ta' annimali tal-ispeċi ovina u kaprina li nġabar, ġie pproċessat u maħżun skont id-Direttiva 92/65/KEE sal-31 ta' Awwissu 2010 u li hu akkumpanjat b'ċertifikat tas-saħħa maħruġ mhux aktar tard mill-31 ta' Mejju 2011 skont il-mudell stipulat fl-Anness II tad-Deċiżjoni 2008/635/KE.
(b)
ova u embrijuni ta' annimali tal-ispeċi ovina u kaprina li nġabru, ġew ipproċessati u maħżuna skont id-Direttiva 92/65/KEE sal-31 ta' Awwissu 2010 u li huma akkumpanjati b'ċertifikat tas-saħħa maħruġ mhux aktar tard mill-31 ta' Mejju 2011 skont il-mudell stipulat fl-Anness VI tad-Deċiżjoni 2008/635/KE.
Artikolu 7
Applikabbiltà
Din id-Deċiżjoni għandha tapplika mill-1 ta’ Settembru 2010.
Artikolu 8
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, is-26 ta’ Awwissu 2010.

Metadata:
Eurovoc Level 1 Categories: 100149
100147
100143
100156
Eurovoc Level 2 Categories: 100171
100192
100215
100249
100250
100245
Eurovoc Level 3 Categories: 2442
711
2479
3489
5962
3156
All Eurovoc Categories: 1445
1644
192
2211
2300
3408
5252